孔先生以仙長老山水略錄見約同遊作詩答之
作者：韓維
朝代：宋

paragraphs: 群峰羅立青巉巉，中有佛廟名香嚴。
飛泉洶涌出峰後，四時激射喧蒼巖。
跳珠噴雪幾百丈，下注坎險鍾爲三。
援蘿俯瞰石底凈，明鏡光溢青瑶函。
淙流四走渠爲竇，左右吞嚙何其饞。
緣源散討不知極，但見洞穴爭嶔嵌。
攀藤直上出雲背，巖戶秘邃疑神緘。
仰窺陰洞看懸乳，白龍垂鬚正䰐鬖。
或凝如蓋覆宛宛，或散如指長摻摻。
有臺高下且十數，如以勢位相臨監。
平鋪老蘚柔可坐，誰藉綠罽遺不拈。
北山之石何瑣碎，形制一一如鎸鑱。
叩之清越諸谷應，不意此地聞韶咸。
已霜桂樹垂凍壁，未臘梅蕊輝晴嵐。
浮屠曰仙好事者，奄有勝迹窮搜探。
書之遠寄龍山下，云此僅止存都凡。
先生以本來示我，謂我所好同甘鹹。
相期歷覽在他歲，事高意篤非予堪。
人生蕭散不易得，常苦世累爲羈銜。
吾徒幸當治平日，况又無事於牽貪。
便須巾車不可後，願以几杖從君南。